Predkladacia správa

V súvislosti s nákazou bovinná spongiformná encefalopatia-tzv. choroba šialených kráv (ďalej len BSE) hovädzieho dobytka v západnej Európe bolo potrebné prijať aj v SR opatrenia na zabránenie šíreniu tejto nákazy na naše územie. Pre SR vznikla aj povinnosť rešpektovať opatrenia Európskej komisie v súvislosti so zaradením SR do III. skupiny z hľadiska rizika výskytu BSE. Okrem prijatých opatrení Ústredná protinákazová komisia na svojom zasadnutí dňa 6.2.2001 uložila Ministerstvu pôdohospodárstva SR predložiť na rokovanie vlády SR ekonomickú analýzu dopadov opatrení na ochranu SR pred zavlečením BSE. 
 Vzniklú situáciu považujeme za mimoriadnu. V SR nemáme legislatívne riešené komplexné kompenzácie škôd všetkých dotknutých organizácií, ktoré v súvislosti s tak závažným onemocnením musia vykonať mnohé opatrenia,  spôsobujúce priame alebo nepriame ekonomické straty. Na základe zákona č. 361/2000, ktorým sa mení a dopĺňa zákon č. 240/1998 Z.z. o poľnohospodárstve je možné poľnohospodárskym podnikom alebo SHR poskytnúť iba úhradu časti škody najviac do výšky 20%, ktorá vznikla nariadením mimoriadneho veterinárneho opatrenia v dôsledku výskytu nákaz alebo iných hromadných ochorení hospodárskych zvierat. 

	Ekonomickej analýze predchádzal rad technickoorganizačných opatrení vo všetkých dotknutých organizáciách.
Realizácia opatrení (vyplývajúcich z predbežnej opatrnosti) v SR je finančne náročná a vyvoláva potrebu riešiť financovanie cez  štátny rozpočet ešte v roku 2001 s pokračovaním v nasledujúcich rokoch.

Ekonomická analýza ukázala potrebu realizácie opatrení a úhradu nákladov v uvedených organizáciách:
-	laboratórnej diagnostiky Štátnej veterinárnej správy SR
-	pre ÚKSUP (Ústredný  kontrolný a skúšobný ústav poľnohospodársky)
-	spracovateľských podnikov pri zabíjaní jatočného hovädzieho dobytka, oviec a kôz
-	pre školiace pracovisko v D. Strede 
-	pozitívnej kampane - Samostatné agrárno-marketingové oddelenie - (ďalej len SAMO) 
-	na škody v dôsledku BSE v prvovýrobe 
-	pre Štátny fond trhovej regulácie SR 
-	na datalogery - (kontrola teploty a tlaku v kafilériách)
-	na zriadenie kafilérie na spracovanie špecifického rizikového materiálu (ďalej len ŠRM), kadáverov a odpadov sanitných bitúnkov a  následne neškodné odstraňovanie
Na realizáciu navrhovaných opatrení v rozpočte kapitoly MP SR nie sú voľné finančné zdroje. Vzhľadom na to, že ide o prioritu č. 1 realizovanú na území Slovenska v tomto období, ich zabezpečenie MP SR navrhuje riešiť na ťarchu nepoužitých finančných prostriedkov určených v roku 2000 na riešenie dopadov katastrofálneho sucha v roku 2000, ktoré boli rozdelené uznesením vlády SR č. 395, avšak doteraz neboli zrealizované. Nadväzne na uvedené, je nevyhnutné zrušiť časť uznesenia vlády SR č. 395 zo dňa 9. mája 2001, ktoré sa v uznesení navrhuje.